*Мәдениет және спорт мәселелері жөніндегі Қоғамдық кеңес отырысының 2021 жылғы 7 желтоқсандағы № 1 хаттамасымен бекітілген*

**Мәдениет және спорт жөніндегі**

**Қоғамдық кеңес туралы ереже**

**1-тарау. Жалпы ережелер**

1. Осы мәдениет және спорт мәселелері жөніндегі Қоғамдық кеңес туралы ереже (бұдан әрі – Ереже) «Қоғамдық кеңестер туралы» Қазақстан Республикасы Заңының (бұдан әрі – Заң) 5-бабы 1-тармағының 7-1) тармақшасына және Қазақстан Республикасы Ақпарат және қоғамдық даму министрінің 2021 жылғы 26 ақпандағы № 69 бұйрығымен бекітілген Қоғамдық кеңес туралы Үлгілік ережеге сәйкес әзірленді.

2. Мәдениет және спорт мәселелері жөніндегі Қоғамдық кеңес (бұдан әрі – Қоғамдық кеңес) заңнамада белгіленген тәртіппен Қазақстан Республикасы Мәдениет және спорт министрлігі (бұдан әрі – Министрлік) құратын консультативтік – кеңесші, байқаушы орган болып табылады.

**2-тарау. Қоғамдық кеңесті қалыптастыру**

3. Қоғамдық кеңес Министрліктің өкілдерінен және коммерциялық емес ұйымдардың өкілдерінен, азаматтардан конкурстық негізде құрылады. Қоғамдық кеңестегі азаматтық қоғам өкілдерінің саны оның мүшелерінің жалпы санының кемінде үштен екісін құрауы тиіс.

Қоғамдық кеңес мүшелігіне кандидатураларды коммерциялық емес ұйымдар, азаматтар, оның ішінде өзін-өзі ұсыну арқылы ұсынады. Қоғамдық кеңес өкілеттігінің мерзімі үш жылды құрайды.

4. Министрліктен Қоғамдық кеңеске өкілдікті Министр конкурс өткізбей бекітеді.

5. Министрліктің атынан өкілдік ететін Қоғамдық кеңес мүшесінің өкілеттіктері тоқтатылған кезде, өкілеттігін тоқтатқан мүшенің орнына Қоғамдық кеңестің жаңа мүшесін қосу туралы шешімді Министр қабылдайды.

6. Азаматтық қоғам өкілдері арасынан Қоғамдық кеңес мүшесінің өкілеттігі тоқтатылған кезде Қоғамдық кеңес Қоғамдық кеңестің құрамына қосымша конкурс өткізу туралы шешім қабылдайды.

7. Қоғамдық кеңес қосымша конкурс өткізу үшін Қоғамдық кеңес мүшелерін сайлау жөніндегі конкурс туралы хабарландыруды бұқаралық ақпарат құралдарында жариялайды және (немесе) Министрліктің интернет-ресурсында орналастырады.

8. Хабарландыруда:

1) мемлекеттік органның атауы;

2) құжаттар жіберілетін пошта және электрондық мекенжайлары, конкурсқа қатысу үшін құжаттарды беру мерзімі, олардың тізбесі және Заңның 10-бабының 1 және 2-тармақтарына сәйкес кандидаттарға қойылатын талаптар;

3) коммерциялық емес ұйымдардың, азаматтар қатарынан Қоғамдық кеңестің сандық құрамы көрсетіледі.

9. Конкурсқа қатысуға ниет білдірген азаматтар, коммерциялық емес ұйымдардың өкілдері конкурс өткізу туралы хабарландыру жарияланған күннен кейін он жұмыс күні ішінде қажетті құжаттарды қолма-қол береді немесе хабарландыруда көрсетілген электрондық мекенжайға жібереді:

1) кандидатураны Қоғамдық кеңестің құрамына ұсыну туралы Коммерциялық емес ұйымның жазбаша ұсынысы және (немесе) азаматтың өтініші;

2) өмірбаян деректерін көрсете отырып, кандидаттың кәсіптік және (немесе) қоғамдық қызметі туралы мәліметтер;

3) сотталғандығының болуы не болмауы туралы анықтама;

4) психикалық, мінез-құлықтық, оның ішінде психикаға белсенді әсер ететін заттарды тұтынуға байланысты бұзылушылықтардың (аурулардың) болуы не болмауы туралы анықтама ұсынылады.

10. Қоғамдық кеңес құжаттарды қабылдау аяқталған күннен кейін он жұмыс күні ішінде отырыста Қоғамдық кеңес мүшелігіне кандидаттар бойынша келіп түскен құжаттарды талқылауды және әрбір кандидат бойынша ашық дауыс беруді жүргізеді. Отырысқа келмеген кандидаттар бойынша дауыс беру өткізілмейді. Ең көп дауыс жинаған кандидаттар қоғамдық кеңестің құрамына сайланды деп есептеледі. Бірдей дауыс санын алған кандидаттар бойынша Қоғамдық кеңестің төрағасы шешуші дауыс құқығын өзіне қалдырады.

11. Қоғамдық кеңестің жаңа мүшелері өкілеттіктерін тоқтатқан Қоғамдық кеңес мүшелерінің қалған өкілеттік мерзіміне сайланады (тағайындалады).

**3-тарау. Қоғамдық кеңестің қызметін ұйымдастыру**

12. Қоғамдық кеңестің жоғары органы отырыс болып табылады.

13. Қоғамдық кеңестің қызметіне басшылықты жедел жүзеге асыру үшін оның отырыстары арасындағы кезеңде Қоғамдық кеңестің төралқасы сайланады. Қоғамдық кеңес төралқасының құрамына Қоғамдық кеңестің төрағасы, Министрліктің уәкілетті өкілі, Қоғамдық кеңес комиссияларының төрағалары, жекелеген мүшелері кіреді.

14. Қоғамдық кеңестің төралқасы:

1) Қоғамдық кеңес комиссияларының жұмысын үйлестіреді;

2) Қоғамдық кеңестің отырыстарын өткізуге дайындықты ұйымдастырады;

3) Қоғамдық кеңестің қызметін ұйымдастырушылық және ақпараттық қолдауды қамтамасыз етеді;

4) Қоғамдық кеңес ұсынымдарының орындалуына бақылауды жүзеге асырады.

15. Қоғамдық кеңестің бірінші отырысында оның мүшелері – мемлекеттік қызметте тұрмайтын белгілі қоғам қайраткерлері арасынан Қоғамдық кеңестің төрағасы сайланады.

16. Қоғамдық кеңестің төрағасы:

1) Қоғамдық кеңестің қызметін ұйымдастырады;

2) отырыстарда төрағалық етеді;

3) Қоғамдық кеңес атынан құжаттарға қол қояды;

4) Қоғамдық кеңестің шешімдерін іске асыру жөніндегі қызметті үйлестіреді;

5) Министрліктің отырыстарына кеңесші дауыс беру құқығымен қатысады;

6) өзі болмаған уақытта төрағаның міндеттерін орындауды Қоғамдық кеңес төралқасы мүшелерінің біріне жүктейді.

17. Министр Қоғамдық кеңес төрағасының келісімі бойынша Қоғамдық кеңес хатшысының міндетін Қазақстан Республикасының еңбек заңнамасына сәйкес еңбек шарты бойынша тартылатын қызметкерге жүктейді.

18. Қоғамдық кеңестің хатшысы:

1) Қоғамдық кеңестің отырыстарын дайындау мен өткізудің ұйымдастырушылық мәселелерін шешуді қамтамасыз етеді;

2) Қоғамдық кеңесте іс жүргізуді ұйымдастырады және жүргізеді, сондай-ақ Қоғамдық кеңес шешімдерінің орындалу мерзімдеріне бақылау жасайды.

Қоғамдық кеңестің хатшысы Қоғамдық кеңестің мүшесі болып табылмайды.

19. Қоғамдық кеңес өз өкілеттігін Заңның 5-бабына сәйкес жүзеге асырады. Қоғамдық кеңес өкілеттіктерін іске асыру үшін отырыстар өткізеді.

20. 20. Қоғамдық кеңестің отырысы оның мүшелерінің жалпы санының кемінде үштен екісі қатысса, заңды деп есептеледі. Отырыс бейнеконференцбайланыс немесе телекоммуникациялық байланыстардың басқа да түрлері арқылы өткізуге болады.

21. Қоғамдық кеңестің отырыстары ашық болып табылады және жұмыс жоспарына сәйкес өткізіледі. Жұмыс жоспары жыл сайын Қоғамдық кеңес мүшелерінің, Министрліктің құрылымдық бөлімшелерінің ұсыныстары негізінде қалыптастырылады және өткен жылдың 31 желтоқсанынан кешіктірмей Қоғамдық кеңес төрағасымен бекітіледі.

22. Қоғамдық кеңестің отырысын ұйымдастыру және өткізу тәртібі:

1) Қоғамдық кеңес мүшелерін оның өткізілетін уақыты мен орны туралы, бірақ оның өткізілетін күніне дейін 5 жұмыс күнінен кешіктірмей күні бұрын хабардар етуі тиіс;

2) отырысқа шығарылатын нормативтік құқықтық актілер мен шешімдердің жобаларымен, бірақ оны өткізу күніне дейін 5 жұмыс күнінен кешіктірмей алдын ала танысуға;

3) Қоғамдық кеңес отырысының хаттамасын Министрліктің интернет-ресурсында жариялауды қамтамасыз ету көзделеді.

23. Қоғамдық кеңестің отырысын өткізу барысында хаттама жүргізіледі, онда мыналар тіркеледі:

1) отырысты өткізу күні мен орны;

2) күн тәртібі, қаралатын мәселелер бойынша қабылданған шешімдер мен тапсырмалар, Қоғамдық кеңес мүшелерінің ерекше пікірлері қамтылуға тиіс.

24. Қажет болған жағдайда кезектен тыс отырыстар өткізіледі. Қоғамдық кеңестің кезектен тыс отырысының бастамашысы талқылау үшін ұсынылып отырған мәселені (мәселелерді) және олар бойынша шешімдердің жобасын (жобаларын) Қоғамдық кеңестің хатшысына енгізеді, ол оларды Қоғамдық кеңестің мүшелеріне жібереді. Кезектен тыс отырыс өткізу туралы шешім Қоғамдық кеңес мүшелерінің көпшілігімен дауыс беру арқылы қабылданады.

25. Қоғамдық кеңестің шешімдері Қоғамдық кеңес төрағасының шешуші дауысы кезінде жай көпшілік дауыспен қабылданады. Қоғамдық кеңестің шешімдеріне төраға қол қояды.

26. Қоғамдық кеңес мүшелері Қоғамдық кеңес отырысының күн тәртібіне енгізілген мәселелерді талқылау және олар бойынша шешімдер қабылдау кезінде тең құқықтарға ие болады. Қоғамдық кеңес мүшелерінің қаралатын мәселелер мен қабылданған шешімдер бойынша ерекше пікірлері жазбаша ресімделеді және Қоғамдық кеңес отырысының хаттамасына енгізіледі.

27. Қажет болған жағдайларда Қоғамдық кеңестің отырысына оның шешімі бойынша басқа мемлекеттік органдардың, бұқаралық ақпарат құралдарының, ғылыми, Кәсіподақ және басқа да ұйымдардың өкілдері, сондай-ақ сарапшылар мен өзге де мамандар шақырылуы мүмкін. Отырыстарға шақырылғандардың мәселелерді талқылауға қатысуға, ұсыныстар, ұсынымдар мен ескертулер енгізуге құқылы.

28. Қоғамдық кеңес төрт комиссиядан – Мәдениет саласындағы комиссиядан, Мұрағат ісі саласындағы комиссиядан, Спорт саласындағы комиссиядан және Туризм саласындағы комиссиядан тұрады. Комиссиялардың құрамы мен басшылары Қоғамдық кеңес отырысында ашық дауыс беру арқылы сайланады.

Комиссиялардың саны мен құрамы қажет болған жағдайда Қоғамдық кеңес мүшелерінің көпшілік дауысымен шешім қабылдау арқылы қайта қаралуы мүмкін.

29. Қоғамдық кеңестің мүшелері екі және одан да көп комиссиялардың құрамына кіре алады.

30. Комиссия жұмысының негізгі нысаны отырыстар болып табылады. Комиссиялардың отырысы оның мүшелерінің жалпы санының кемінде үштен екісі қатысқан кезде құқықты деп есептеледі.

31. Комиссиялардың отырыстары ашық болып табылады және Қоғамдық кеңестің жұмыс жоспарына сәйкес өткізіледі.

32. Комиссия отырыстарын ұйымдастыру және өткізу тәртібі:

1) комиссия мүшелерін олардың өткізілетін уақыты мен орны туралы, бірақ олар өткізілетін күнге дейін күнтізбелік 3 күннен кешіктірмей күні бұрын хабардар етіледі;

2) комиссиялардың отырыстарына шығарылатын материалдармен алдын ала, бірақ олар өткізілетін күннен кемінде күнтізбелік 3 күн бұрын танысуға құқығы бар.

33. Комиссия отырыстарын өткізу барысында хаттама жүргізіледі, онда мыналар тіркеледі:

1) комиссия отырыстарын өткізу күні мен орны;

2) қаралатын мәселелер бойынша күн тәртібі мен қабылданған шешімдер қамтылуға тиіс.

34. Қажет болған жағдайда кезектен тыс отырыстар өткізіледі. Кезектен тыс отырыстардың бастамашылары комиссия басшыларының қарауына талқылауға арналған мәселелердің тізбесін және олар бойынша шешімдердің жобаларын енгізеді.

35. Комиссиялардың шешімдері комиссия басшыларының шешуші дауысы кезінде жай көпшілік дауыспен қабылданады. Комиссиялардың шешімдеріне олардың төрағалары қол қояды.

36. Комиссия отырыстарының күн тәртібіне енгізілген мәселелерді талқылау және олар бойынша шешімдер қабылдау кезінде Комиссия мүшелері тең құқықтарға ие болады.

37. Қажет болған жағдайларда комиссиялардың отырыстарына олардың шешімі бойынша Мемлекеттік органдардың, бұқаралық ақпарат құралдарының, ғылыми, Кәсіподақ және басқа да ұйымдардың өкілдері, сондай-ақ сарапшылар мен өзге де мамандар шақырылуы мүмкін. Отырыстарға шақырылғандардың мәселелерді талқылауға қатысуға, ұсыныстар, ұсынымдар мен ескертулер енгізуге құқығы бар.

38. Комиссия басшылары:

1) комиссиялардың қызметін ұйымдастырады;

2) комиссиялардың отырыстарына төрағалық етеді;

3) комиссиялардың атынан құжаттарға қол қояды;

4) комиссиялардың шешімдерін іске асыру жөніндегі қызметті үйлестіреді.

39. Комиссиялардың хатшылығы:

1) мәдениет саласында – мәдениет, тарихи-мәдени мұра объектілерін қорғау және пайдалану, кинематография салаларындағы мәселелер құзыретіне кіретін Министрліктің Мәдениет комитеті болып табылады;

2) архив ісі саласында – архив ісі және басқаруды құжаттамалық қамтамасыз ету, электрондық құжат айналымы және электрондық архивтер, мемлекеттік рәміздер салаларындағы мәселелер құзыретіне кіретін Министрліктің Архивтер істері және құжаттаманы басқару комитеті болып табылады;

3) спорт саласында –дене шынықтыру және спорт салаларындағы мәселелер құзыретіне кіретін Министрліктің Спорт және дене шынықтыру істері комитеті болып табылады;

4) туризм саласында – туристік қызмет, ойын бизнесі, лотерея және лотерея қызметі салаларындағы мәселелер құзыретіне кіретін Министрліктің Туризм индустриясы комитеті болып табылады.

40. Комиссия хатшылықтары:

1) комиссиялардың отырыстарын дайындау мен өткізудің ұйымдастырушылық мәселелерін шешуді қамтамасыз етеді;

2) комиссияларда іс жүргізуді ұйымдастырады және жүргізеді, сондай-ақ Қоғамдық кеңес шешімдерінің орындалу мерзімдерін бақылайды;

3) Министрліктің құрылымдық бөлімшелерімен өзара іс-қимылды қамтамасыз етеді.

**4-тарау. Қоғамдық кеңестің өкілеттіктеріне жататын мәселелерді қарау тәртібі**

41. Комиссиялар өз мүшелері бастамашылық жасаған мәселелерді қарайды, талқылайды және Қоғамдық кеңестің қарауына шығарар алдында қандай да бір мәселе бойынша бірыңғай пікір мен көзқарас тұжырымдау мақсатында Қоғамдық кеңес қызметінің бағыты шеңберінде шешімдер (ұсынымдар, ұсыныстар, ескертулер және т.б.) шығарады.

42. Қоғамдық кеңес Министрліктің құрылымдық бөлімшелері әзірлеген азаматтардың құқықтарына, бостандықтары мен міндеттеріне қатысты нормативтік құқықтық актілердің жобаларын қарайды.

Министрліктің құрылымдық бөлімшесі азаматтардың құқықтарына, бостандықтары мен міндеттеріне қатысты нормативтік құқықтық актінің жобасын қоғамдық талқылау үшін Қоғамдық кеңестің хатшысына жібереді немесе оны ашық нормативтік құқықтық актілердің интернет-порталына орналастырғаны туралы Қоғамдық кеңестің хатшысын жазбаша хабардар етеді.

43. Нормативтік құқықтық актінің жобасын немесе ашық нормативтік құқықтық актілерді интернет-порталға орналастыру туралы жазбаша хабарламаны алған кезден бастап Қоғамдық кеңестің хатшысы ұсыныстар енгізу үшін бір жұмыс күні ішінде құжаттарды немесе хабарламаларды Қоғамдық кеңес мүшелеріне қағаз немесе электрондық жеткізгіште не электрондық пошта арқылы таратуды ұйымдастырады.

44. Қоғамдық кеңестің мүшелері екі жұмыс күні ішінде нормативтік құқықтық актінің жобасын қарайды және қоғамдық кеңестің хатшысына нормативтік құқықтық актінің жобасын қарау не Нормативтік құқықтық актінің жобасын қараусыз қалдыру жөнінде қабылданған шешім туралы хабарлайды.

45. Қоғамдық кеңестің хатшысы Қоғамдық кеңес мүшелерінің келіп түскен ұсыныстарын түпкілікті шешім қабылдау үшін қоғамдық кеңес төрағасының қарауына енгізеді.

46. Қоғамдық кеңестің нормативтік құқықтық актінің жобасын қарау не қараусыз қалдыру жөніндегі шешімі Қоғамдық кеңес мүшелері жалпы санының көпшілік даусымен қабылданады. Дауыстар тең болған жағдайда Қоғамдық кеңес төрағасының дауысы шешуші болып табылады.

47. Қоғамдық кеңес шешім қабылдағаннан кейін бір жұмыс күні ішінде Қоғамдық кеңестің хатшысы Министрліктің құрылымдық бөлімшесіне Қоғамдық кеңестің қабылдаған шешімі туралы хабарлайды.

48. Қоғамдық кеңес нормативтік құқықтық актінің жобасын қарау туралы шешім қабылдағаннан кейін бір жұмыс күні ішінде нормативтік құқықтық актінің жобасы Қоғамдық кеңес мүшелерінің қатысуымен оның отырысына қарау үшін енгізіледі.

49. Нормативтік құқықтық актінің жобасын қарау қорытындылары бойынша шешім Қоғамдық кеңес мүшелері жалпы санының көпшілік даусымен қабылданады. Дауыстар тең болған жағдайда Қоғамдық кеңес төрағасының дауысы шешуші болып табылады.

50. Қоғамдық кеңестің хатшысы дауыс беру нәтижелерін ескере отырып, қаралған нормативтік құқықтық актінің жобасы бойынша Қоғамдық кеңес отырысы хаттамасының жобасын дайындайды және оны Қоғамдық кеңес төрағасына қол қоюға ұсынады.

51. Қоғамдық кеңестің төрағасы қол қойған күннен бастап бір жұмыс күні ішінде Қоғамдық кеңестің ұсынымдарын Қоғамдық кеңестің хатшысы нормативтік құқықтық актінің жобасын қарауға ұсынған Министрліктің құрылымдық бөлімшесіне қағаз немесе электрондық жеткізгіште не электрондық пошта арқылы жібереді.

52. Министрліктің құрылымдық бөлімшесі Қоғамдық кеңестің ұсынымдарымен келіскен кезде нормативтік құқықтық актінің жобасына тиісті өзгерістер және (немесе) толықтырулар енгізеді және он жұмыс күні ішінде тиісті хатты Қоғамдық кеңеске жібереді.

Ұсынымдармен келіспеген жағдайда Министрліктің құрылымдық бөлімшесі келіспеу себептерін негіздей отырып, позицияны қалыптастырады және он жұмыс күні ішінде қоғамдық кеңеске тиісті хат жібереді.

53. Қоғамдық кеңес Қазақстан Республикасының Әкімшілік рәсімдік-процестік кодексіне сәйкес Министрліктің құзыретіне кіретін салаларда қоғамдық маңызы бар мәселелер бойынша жеке және заңды тұлғалардың өтініштерін қарайды.

54. Қоғамдық кеңес өтініштерді қарау нәтижелері бойынша мынадай шешімдердің бірін қабылдайды:

1) өтінішті құзыреті бойынша тиісті мемлекеттік органға немесе жергілікті мемлекеттік басқару органына жолдау туралы;

2) осы өтінішті Қоғамдық кеңестің отырысында қарау туралы;

3) келіп түскен өтінішті қарау бойынша қоғамдық бақылау нысандарының бірін жүргізу туралы.

55. Қоғамдық кеңестің хатшысы өтінішке дайындалған жауапты өтініш берушіге заңнамада көзделген мерзімде жібереді.

56. Қоғамдық кеңес тұрақты жұмыс органдары - комитеттер құруға құқылы. Комитеттердің сандық құрамын Қоғамдық кеңес дербес айқындайды, бұл ретте кемінде үш адамды құрайды.

57. Комитеттер Қоғамдық кеңестің құзыретіне жатқызылған, Министрлік жетекшілік ететін салаларды дамытудың қоғамдық-маңызды мәселелерін зерделеу үшін Қоғамдық кеңестің шешімімен құрылады.

58. Комитеттердің құрамы Қоғамдық кеңес мүшелерінің, коммерциялық емес ұйымдардың, ғылыми, Кәсіподақ және басқа да ұйымдардың, бұқаралық ақпарат құралдарының өкілдерінен, сарапшылардан құралады, оны қоғамдық кеңестің өзі айқындайды және оның отырысында бекітіледі.

59. Комитеттердің қызметі Қоғамдық кеңестің шешімі бойынша тоқтатылады.

60. Қоғамдық кеңестер уақытша жұмыс органдарын – сараптамалық топтарды құрады, олар Қоғамдық кеңестің құзыретіне жатқызылған, Министрлік жетекшілік ететін салаларды дамытудың нақты мәселелерін зерделеу үшін Қоғамдық кеңестің шешімімен құрылады.

61. Сараптамалық топтардың құрамы Қоғамдық кеңес мүшелерінің, мемлекеттік органдардың, коммерциялық емес ұйымдардың, ғылыми, Кәсіподақ және мүдделі ұйымдардың, бұқаралық ақпарат құралдарының өкілдерінен, сарапшылардан құралады, оны қоғамдық кеңестің өзі айқындайды және оның отырысында бекітіледі.

62. Қоғамдық кеңестің сараптамалық топтары:

1) зерделенетін мәселелер бойынша материалдармен алдын ала танысуды және қарау қорытындылары бойынша мәселелерді оның бағытына сәйкес Қоғамдық кеңес комиссиясының отырысында қарауға дайындауды жүзеге асырады және оларды оның бағытына сәйкес Қоғамдық кеңестер комиссияларында қарау үшін ұсынады;

2) зерделенетін мәселелер бойынша сараптама қорытындыларының жобаларын дайындайды және оларды қоғамдық кеңестер комиссияларында қарау үшін оның бағытына сәйкес ұсынады.

63. Нақты мәселе бойынша материалдарды зерделеу қорытындылары бойынша сараптама тобы қорытынды жасайды және қарау үшін Қоғамдық кеңестің тиісті комиссиясына жібереді.

Зерттелетін мәселелер бойынша сараптамалық топтың қорытынды материалдарын Қоғамдық кеңестің тиісті комиссиясының ұсынуы бойынша Қоғамдық кеңес қарайды.

**5-тарау. Өзге де ережелер**

64. Осы Ережеде көзделмеген өзге де мәселелер заңмен және Қазақстан Республикасының өзге де нормативтік құқықтық актілерімен регламенттеледі.